फाइनलमा आर्मी र एपीएफ भिड्ने
जिल्लामा सर्वाधिक राशिको नगद पुरस्कार रहेको इसुजु चितवन गोल्डकप फुटबल प्रतियोगिताको उपाधिका लागि सोमबार त्रिभुवन आर्मी क्लब र सशस्त्र प्रहरी बल (एपीएफ)बीच प्रतिस्पर्धा हुने भएको छ ।
चितवन — जिल्लामा सर्वाधिक राशिको नगद पुरस्कार रहेको इसुजु चितवन गोल्डकप फुटबल प्रतियोगिताको उपाधिका लागि सोमबार त्रिभुवन आर्मी क्लब र सशस्त्र प्रहरी बल (एपीएफ)बीच प्रतिस्पर्धा हुने भएको छ ।नारायणगढ क्याम्पाचौरमा जारी प्रतियोगिताको आइतबार भएको अन्तिम सेमिफाइनल खेलमा आर्मीले अफ्रिकन टोली एभिनर फुटबल क्लबलाई २–० गोल अन्तरले पराजित गर्दै फाइनलमा पुगेको हो ।वर्षाका कारण शनिबार रोकिएर आइतबार दिउँसो भएको खेलमा आर्मीले १८ औं मिनेटमै अग्रता लियो । आर्मीका कप्तान जर्ज प्रिन्स कार्कीले उक्त गोल गरेका थिए । विवेक बस्नेतको स्थानमा मध्यान्तरअघि नै मैदान छिरेका आर्मीका सन्तोष केसीले दोस्रो गोल गरेका हुन् । उनले मध्यान्तरपछि खेलको ७६ औं मिनेटमा गोल गरेर आर्मीको जित निश्चित बनाएका हुन् । एभिनरले केही राम्रो मौका पाए पनि गोल गर्न भने चुक्यो । आर्मीका डिफेन्डर विमल पाण्डे म्यान अफ दिन म्याच भए । उनले १० हजार रुपैयाँ पुरस्कार पाए । उपाधिका लागि सोमबार आर्मीसँग प्रतिस्पर्धा गर्ने एपीएफले शुक्रबार मनाङ फुटबल क्लबलाई पारजित गरेको थियो । प्रतियोगिताका विजेताले सात लाख रुपैयाँ र उपविजेताले तीन लाख ५० हजार रुपैयाँ पाउने छ । त्यसैगरी विभिन्न विधाका उत्कृष्ट खेलाडी घोषित गरेर पुरस्कृत गरिने आयोजकहरूले बताएका छन् । भरतपुर फुटबल क्लबले प्रतियोगिता आयोजना गरेको हो । उपाधि विजेताले पाउने पुरस्कार राशि चितवनमा अहिलेसम्मकै सर्वाधिक राशिको हो ।